ผลงาน ก.ล.ต. กับเกมล่าโจรใส่สูท
ในโอกาสที่ผ่านมาในช่วงปี 2558 ไปเรียบร้อยแล้ว “หนังสือข่าวหุ้น” ได้มีการรวบรวมและสรุปข้อมูลถึงภารกิจของ ก.ล.ต. ในการกำกับดูแลพฤติกรรมทางถือว่าเป็นการกระทำผิดในตลาดทุน
27 ก.ย. 2558

เปิดผนึกผลงาน ก.ล.ต. กับเกมล่าโจรใส่สูท 
 
เกมไล่ล่าจับกุมผู้กระทำความผิด แบบ “โปลิศจับขโมย” ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ดำเนินภารกิจ โดยสวมบทบาทเป็นผู้ตรวจสอบระบบต่างๆ ไม่ว่าจะเป็นส่วนของบริษัทจดทะเบียน ผู้บริหาร บริษัทหลักทรัพย์ มาร์เก็ตติ้ง หรือแม้กระทั่งตัวนักลงทุน เพื่อป้องปราบไม่ให้บุคคลอื่นนำไปเป็นเยี่ยงอย่าง โดยเฉพาะบทบาทของพวกโจรที่ใส่สูท
ในโอกาสที่ผ่านมาในช่วงปี 2558 ไปเรียบร้อยแล้ว “หนังสือข่าวหุ้น” ได้มีการรวบรวมและสรุปข้อมูลถึงภารกิจของ ก.ล.ต. ในการกำกับดูแลพฤติกรรมทางถือว่าเป็นการกระทำผิดในตลาดทุน
โดยมีข้อมูลในเว็บไซต์ของ ก.ล.ต. นั้น พบว่าข้อมูลที่อยู่ในอำนาจของ ก.ล.ต. ในการกล่าวหาผู้กระทำความผิดนั้น ได้เพียงการเปรียบเทียบปรับเป็นเงิน ซึ่งส่วนอื่นไม่สามารถปฏิบัติได้อย่างการดำเนินการคดีอาญาตามกฎหมาย โดยส่วนนี้จะเป็นของกรมสอบสวนคดีพิเศษ (ดีเอสไอ) และอัยการ เพื่อเป็นไปตามทฤษฎีด้านอำนาจกันในกระบวนการบังคับใช้กฎหมาย
ในส่วนของความเป็นจริง และในทางปฏิบัติที่ผ่านมามักปล่อยคนชั่วเดินเพ่นพ่าน เพราะเรื่องดังกล่าวมักจะจบลงอย่างเรียบๆ 
สำหรับการเปรียบเทียบ โดย ก.ล.ต. ในช่วงที่ผ่านมาของปี 2558 กรณีการเปรียบเทียบปรับในส่วนของร่ายบุคคล มีผู้กระทำความผิดทั้งสิ้น จำนวน 33 ราย รวมเป็นเงินค่าปรับทั้งสิ้น 38,047,433.34 บาท 
ทั้งนี้ โจรใส่สูทอยู่ค่อนข้างมากพอสมควร มีรูปแบบการทำผิดที่ถูกเปรียบเทียบปรับตามข้อมูล 1) ซื้อหุ้นผ่านบัญชีซื้อขายหลักทรัพย์ของบุคคลอื่น โดยอาศัยข้อเท็จจริงด้านบวกต่อการเปลี่ยนแปลงราคาหุ้น 2) จัดส่งรายงานการเปลี่ยนแปลงการถือหลักทรัพย์ในบริษัทที่ตนเป็นกรรมการ 3) จัดทำและนำส่งแบบแสดงรายการข้อมูลล่าช้ากว่าระยะเวลาที่กำหนด
4) ซื้อขายหุ้นบัญชีซื้อขายหลักทรัพย์ของผู้อื่น โดยอาศัยข้อเท็จจริงด้านลบต่อการเปลี่ยนแปลงราคาหุ้น 5) มิได้รายงานจำนวนการถือครองหุ้นภายหลังการได้มา 6) มิได้ปฏิบัติตามหลักเกณฑ์เกี่ยวกับการทำคำเสนอซื้อตามที่คณะกรรมการกำกับตลาดทุนกำหนด 7) ซื้อขายหุ้นในลักษณะอำพรางเพื่อให้บุคคลทั่วไปหลงผิดไปว่าในช่วงเวลาดังกล่าวหุ้นมีการซื้อหรือขายกันมาก ทำให้ราคาหุ้นเปลี่ยนแปลงไปไม่ตรงกับสภาพปกติของตลาด
8) ซื้อหุ้นในบัญชีซื้อขายหลักทรัพย์ของตนเองในประการที่น่าจะเป็นการเอาเปรียบต่อบุคคลภายนอก9) บอกกล่าวข้อความอันเป็นเท็จหรือข้อความใดในงบการเงิน 10) จัดทำและนำส่งงบการเงินที่ถูกต้องล่าช้ากว่าระยะเวลาที่กำหนด 11) จัดทำและนำส่งแบบแสดงรายการข้อมูลไม่ถูกต้องครบถ้วน
ในแง่ของบุคคลที่ถูกเปรียบเทียบเป็นค่าปรับหนักสุด คือ นายเสริมคุณ คุณาวงศ์ เสียค่าปรับไปทั้งสิ้น 6,254,024 บาท โดยมีอยู่ 4 รายการ รายการแรกเสียค่าปรับไป 500,000 บาท กรณีในระหว่างวันที่ 23 เมษายน 2555 ถึงวันที่ 14 พฤษภาคม 2555 ซื้อหุ้นบริษัท ซีเอ็มโอ จำกัด (มหาชน) หรือ CMO ในบัญชีซื้อขายหลักทรัพย์ของตนเอง ในประการที่น่าจะเป็นการเอาเปรียบต่อบุคคลภายนอก โดยอาศัยข้อเท็จจริงด้านบวกอันเป็นสาระสำคัญต่อการเปลี่ยนแปลงราคาของหุ้น CMO ที่ยังมิได้เปิดเผยต่อประชาชน เกี่ยวกับผลประกอบการไตรมาสที่ 1 ปี 2555 ของ CMO ที่มีกำไรสุทธิ 67.14 ล้านบาท ซึ่งนายเสริมคุณล่วงรู้มาจากการเป็นกรรมการและประธานเจ้าหน้าที่บริหาร CMO
รายการที่สองเสียค่าปรับไป 4,920,324 บาท กรณีในระหว่างวันที่ 8 สิงหาคม 2555 ถึงวันที่ 13 กันยายน 2555 ซื้อหุ้นบริษัท ซีเอ็มโอ จำกัด (มหาชน) หรือ CMO ในบัญชีซื้อขายหลักทรัพย์ของบุคคลอื่น ในประการที่น่าจะเป็นการเอาเปรียบต่อบุคคลภายนอก โดยอาศัยข้อเท็จจริงด้านบวกอันเป็นสาระสำคัญต่อการเปลี่ยนแปลงราคาของหุ้น CMO ที่ยังมิได้เปิดเผยต่อประชาชน เกี่ยวกับการจ่ายปันผลระหว่างกาล ปี 2555 และการออกใบสำคัญแสดงสิทธิที่จะซื้อหุ้นสามัญของ CMO ให้แก่ผู้ถือหุ้นเดิมโดยไม่คิดมูลค่า ซึ่งนายเสริมคุณล่วงรู้มาจากการเป็นกรรมการและประธานเจ้าหน้าที่บริหาร CMO
รายการที่สามเสียค่าปรับไป 626,700 บาท กรณีในระหว่างวันที่ 15 สิงหาคม 2555 ถึงวันที่ 17 กุมภาพันธ์ 2558 มิได้รายงานการได้มาหรือจำหน่ายไปซึ่งหุ้นบริษัท ซีเอ็มโอ จำกัด (มหาชน) หรือ CMO ที่ถือผ่านบุคคลอื่นอันเป็นผลให้นายเสริมคุณถือหุ้น CMO ผ่านจุดทุกร้อยละ 5 ของจำนวนสิทธิออกเสียงทั้งหมดของกิจการ ตามแบบ 246-2 ต่อสำนักงานภายในระยะเวลาที่กำหนด จำนวนรวม 2 รายการ โดยเมื่อวันที่ 17 กุมภาพันธ์ 2558 นายเสริมคุณได้รายงานตามแบบ 246-2 ต่อสำนักงาน
รายการที่สี่เสียค่าปรับไป 207,000 บาท กรณี ในระหว่างวันที่ 15 สิงหาคม 2555 ถึงวันที่ 21 กันยายน 2555 มิได้ปฏิบัติตามหลักเกณฑ์ที่คณะกรรมการ ก.ล.ต. ประกาศกำหนด กรณีได้มาซึ่งหุ้น บริษัท ซีเอ็มโอ จำกัด (มหาชน) หรือ CMO ที่ถือผ่านบุคคลอื่น จนเป็นผลให้เป็นผู้ถือหลักทรัพย์ข้ามจุดร้อยละ 50 ของจำนวนสิทธิออกเสียงทั้งหมดของกิจการ จำนวน 1 รายการ โดยต่อมาเมื่อวันที่ 21 กันยายน 2555 นายเสริมคุณมีสัดส่วนการถือหุ้น CMO ต่ำกว่าจุดที่ต้องทำคำเสนอซื้อหลักทรัพย์ทั้งหมดของ CMO
ส่วนบุคคลที่โดนเปรียบเทียบปรับรองลงมา คือ นายไพบูลย์ ทองระอาเสียค่าปรับไปทั้งสิ้น 6,028,563.75 บาท โดยมีอยู่ 1 รายการกรณีในระหว่างวันที่ 16 ถึงวันที่ 18 ตุลาคม 2556 ขายหุ้นบริษัท อีเอ็มซี จำกัด (มหาชน) หรือEMC) จำนวน 5,950,000 หุ้น และใบสำคัญแสดงสิทธิที่จะซื้อหุ้นสามัญบริษัท อีเอ็มซี จำกัด (มหาชน) (EMC-W3) จำนวน 8,900,000 หน่วย
ในบัญชีซื้อขายหลักทรัพย์ของนางแพรวผกา สุวรรณโพธิ์ โดยอาศัยข้อเท็จจริงด้านลบอันเป็นสาระสำคัญต่อการเปลี่ยนแปลงราคาของหลักทรัพย์ EMC และ EMC-W3 ที่ยังมิได้เปิดเผยต่อประชาชน เกี่ยวกับผลการดำเนินงานไตรมาสที่ 3 ปี 2556 ของบริษัท EMC ที่มีผลขาดทุนสุทธิ 1,179.10 ล้านบาท ซึ่งเป็นจำนวนที่สูงมากอย่างมีนัยสำคัญ เมื่อเทียบกับไตรมาสก่อนหน้าที่มีผลขาดทุนสุทธิ 30.80 ล้านบาท แต่นายไพบูลย์ล่วงรู้ข้อมูลดังกล่าวเนื่องจากเป็นกรรมการผู้จัดการ สายงานวิศวกรรมของบริษัท EMC โดยกระทำเพื่อประโยชน์ของตนเองหรือผู้อื่น
ส่วนกรณีของการซื้อขายหุ้นบริษัท ไทยง้วนเมทัล จำกัด (มหาชน) หรือ TYM ซึ่งปัจจุบันเปลี่ยนชื่อเป็นบริษัท เดอะ สตีล จำกัด (มหาชน) หรือ THE มีผู้กระทำความผิดมากถึง 9 ราย โดยโดนรายละ 1,718,816.18 บาท รวมเบ็ดเสร็จทั้งหมด 15,469,345.62 บาท โดยมี นางสาววัลยา วงศ์ภัทรกุล, นายบุญโชค สันทัดพานิช, นายบุญชัย จิระพงษ์ตระกูล, นายบุญ ประสิทธิ์สัมฤทธิ์, นายพิชัย โกวิทคณิต, นางสาวลัคณา แซ่ลี้ 
นางสาวภัทรานุช หวังพรพระ, นายประสงค์ เกียรติกมลกุลและนางสาวดวงฤทัย วีระศิลปเลิศ โดนในกรณีซื้อขายหุ้นในลักษณะอำพรางเพื่อให้บุคคลทั่วไปหลงผิดไปว่าในช่วงเวลาดังกล่าวหุ้น TYM มีการซื้อหรือขายกันมาก และราคาหุ้นได้เปลี่ยนแปลงไปไม่ตรงกับสภาพปกติของตลาด เพื่อชักจูงให้บุคคลทั่วไปเข้าทำการซื้อหรือขายหุ้นตาม 
ตัวอย่างการเปรียบเทียบปรับ แม้จะยังไม่สามารถกล่าวได้ว่าผลงานของ ก.ล.ต. ในช่วงที่ผ่านมาในปี 2558 ว่ามีความโดดเด่นมากน้อยขนาดไหน แต่ก็สะท้อนให้เห็นถึงความพยายามในการที่ทำให้เกิดความโปร่งใสให้ผู้เกี่ยวข้องกับตลาดทุน 
ภารกิจ “โปลิศจับขโมย” จับไม่มีวันจบสิ้นหากคนกระทำความผิดลอยนวล
…
 
ตารางรายชื่อบุคคลผู้ที่กระทำความผิดตามหลักเกณฑ์ของ ก.ล.ต. และถูกเปรียบเทียบปรับในปี 2558
*หมายเหตุ
1.นายภัทรภพ อิทธิสัญญากร ค่าปรับยังไม่รวมจำนวนค่าปรับรายวันตั้งแต่วันถัดจากวันที่ เปรียบเทียบความผิดจนถึงวันที่ได้ปฏิบัติถูกต้องภายในกำหนดเวลาตามการเปรียบ เทียบความผิด
2.THE ชื่อเก่าคือ บริษัท ไทยง้วนเมทัล จำกัด (มหาชน) หรือTYM